KRP:n kuulusteluhuoneessa oli ylimääräinen puhelin. Aarnio-vyyhdissä syytetyn poliisin mukaan sillä kuunneltiin luottamuksellisia keskusteluja.

Tämän salakuuntelulaitteeksi epäillyn puhelimen asianajaja ehti kuvata ennen kuin kuulustelija ilmestyi huoneeseen. IL

Aarnio-vyyhdissä syytetyn huumepoliisin kertomus tuo mieleen neuvostoajat, jolloin itänaapuri salakuunteli hotelleihinsa majoittuneita länsimaalaisia.

Poliisimies kertoo kokemastaan vasta nyt, kolme vuotta tapahtuneen jälkeen. Syynä on se, että hänen asianajajansa löysi hiljattain sattumalta varmuuskopioistaan kuvan puhelimesta, jonka tämä oli ottanut kuulusteluhuoneessa. Poliisin mukaan puhelinta käytettiin laittomaan salakuunteluun.

Poliisi sanoo, että hänelle lähetetty kuva oli jäänyt hänen virkapuhelimeensa ja -sähköpostiinsa, joihin hänellä ei enää tutkintavankeuden jälkeen ollut pääsyä.

Outo kuulustelu

- Minut otettiin kiinni Pasilan poliisitalolta 13. joulukuuta 2013 ja vietiin KRP:hen Vantaalle. Minulle ilmoitettiin, että olin epäiltynä virkavelvollisuuden rikkomisesta, poliisi kertoo.

Ensimmäinen asia, joka häntä oudoksutti, oli pitkä odotus KRP:n poliisitalon aulassa.

- Istuimme siinä kolmistaan yli puoli tuntia minä, asianajajani sekä KRP:n ylikonstaapeli. Lopulta tuon poliisin kännykkä hälytti. Kuulin, kun sanottiin, että ”nyt on valmista”. Ihmettelin, mistä oli kysymys.

Kiinniotettu ohjattiin 4. kerrokseen talousrikostutkinnan kuulusteluhuoneeseen.

- Oikealla oli kuulustelijan pöytä ja tietokone ja vasemmalla kaksi tuolia. Niiden välissä oli pöytä, jossa oli päivän Iltalehti sekä puhelin, jonka tunnistin aiemmilta ajoiltani KRP:n kuuntelukeskuksessa.

Poliisi huomasi, että puhelimessa vilkkui vihreä valo ja sen ruudun näyttö osoitti ”00:00”.

- Heti aluksi kuulustelija sanoi minulle, että ”haluat varmaan jutella avustajasi kanssa”. Sanoin ”joo”, ja hän poistui huoneesta.

Epäilty kertoi keskustelleensa asianajajansa kanssa kymmenisen minuuttia,

- Avustaja totesi lopuksi, että jäädään sitten odottamaan, mitä kuulusteluissa ilmenee. Pian sen jälkeen kuulustelija tuli koputtamatta sisään.

Epäilty salakuuntelu tapahtui Vantaalla KRP:n 4. kerroksen kuulusteluhuoneessa joulukuussa 2013. ILPO LUKUS

Yhteys ulos

Kuulustelut ehtivät jatkua reilun tunnin, kun poliisi huomasi, että kuulustelija oli tietokoneensa kautta reaaliaikaisessa yhteydessä huoneen ulkopuolelle.

- Arvelen, että hän sai pikaviestipalvelu Lyncin kautta lisätietoja ja ohjeita. Hän keskeytti kuulustelun ehdottaen uudemman kerran, että juttelisin kahdestaan avustajani kanssa.

- Sanoin, että ei tarvitse. Hän puolestaan totesi, että ”no mut juttele nyt hetki” ja poistui huoneesta.

Kahdenkeskinen keskustelu jatkui viitisen minuuttia, minkä jälkeen epäilty totesi, että ”no, jatketaan sitten kuulusteluja”.

Ei mennyt minuuttiakaan, kun kuulustelija käveli taas koputtamatta sisään.

”Tajusin kuuntelun”

Kuulustelut olivat jatkuneet vajaat neljä ja puoli tuntia, kun kuulustelija ehdotti kolmannen kerran samaa - kahdenkeskistä keskustelua avustajan kanssa.

- Mulla raksutti hulluna, että mikä peli näillä on meneillään. Sitten huomasin, että puhelimessa oli juokseva aika. Numerot osoittivat ”04:30”. Totesin avustajalleni, että nämä kuuntelevat meidän keskustelujamme. Kehotin häntä ottamaan kännykällään kuvan tuosta pöytäpuhelimesta.

- Hetki sen jälkeen kuulustelija astui sisään ja ilmoitti, että minut pidätetty ja viedään Vantaan poliisiputkaan tutkinnanjohtajan päätöksellä.

Kun kuulustelut myöhemmin jatkuivat samassa huoneessa, mitään epäilyttävää puhelinta ei enää ollut näkyvissä.

Tutkintapyyntö

- Ensimmäisen päivän kuulustelut osoittavat mielestäni täysin selvästi, mitä kulisseissa tapahtui.

Käräjäoikeudesta nyt yhdessä Jari Aarnion kanssa tuomiotaan odottava huumepoliisi on päättänyt jättää tutkintapyynnön mahdollisesta pakkokeinolain vastaisesta kuuntelusta.

- Ironista tässä vain on se, että tutkintapyyntö käsitellään Valtakunnansyyttäjänvirastossa, joka aikanaan päätti Aarnio-tutkinnan käynnistämisestä ja käytännössä johti sitä. Käynnistäisikö se nyt tutkinnan omasta tekemisestään? virkarikoksesta syytetty poliisi hymähtää.